Teaterkredsen Mariagerfjord har i måneder råbt på flere medlemmer. Mandag aften blev det på en generalforsamling besluttet, at teaterkredsen lukker.

Selvom teaterforeningen er i fuld gang med forestillinger i den igangværende sæson, så har manglen på frivillige ramt den nordjyske teaterkreds hårdt. Derfor lukker den 56-årige teaterkreds ned. Nedgangen for teaterkredsen begyndte, da kredsens kasserer, Mogens Hedegaard, tidligere meldte ud, at han ville forlade bestyrelsen efter 12 år. Han ville gerne føre teaterkredsen videre, men da han fylder 85 år i år og har andre private projekter at give sig i kast med, måtte han se en ende på foreningsarbejdet. Trods hårde bestræbelser de sidste to år, har det ikke været muligt at finde en afløser. Det har fået flere af de andre bestyrelsesmedlemmer til at opgive og ligeledes forlade bestyrelsen. - Det er vi rigtig kede af. Vi har også været udfordret af publikum. Det har været svært at sælge billetter, siger Kari Lykke Brøndum. Derfor lukker og slukker teaterkredsen i udgangen af juli 2023. Indtil da kører Mariagerfjord Teaterkreds videre som planlagt: - Vi har seks fantastiske forestillinger tilbage i denne sæson, som vi glæder os til at afvikle, siger Kari Lykke Brøndum. Bestyrelsen i Mariagerfjord Teaterkreds er blevet reduceret fra syv til fem medlemmer - og ingen nye har taget teten og meldt sig ind. Ifølge Kari Lykke Brøndum er den reducerede bestyrelse ikke nok til at køre teaterkredsen videre.